b'\n_START_ARTICLE_\nGran Sasso d\xe2\x80\x99Italia\n_START_SECTION_\nGeologia\n_START_PARAGRAPH_\nToisin kuin edell\xc3\xa4 kuvatussa maantieteellisess\xc3\xa4 jaossa geologisessa mieless\xc3\xa4 Gran Sasso muodostuu kahdesta samansuuntaisesta vuorenharjanteesta, joita erottaa toisistaan leve\xc3\xa4 syv\xc3\xa4nne. Pohjoisempi harjanne kulkee Vado di Solen solasta id\xc3\xa4ss\xc3\xa4 Monte Corvolle l\xc3\xa4nness\xc3\xa4, ja sit\xc3\xa4 leikkaa kaksi jyrkk\xc3\xa4\xc3\xa4 u-laaksoa, Val Maone ja Valle del Venacquaro. Matalampi etel\xc3\xa4harjanne kulkee suhteellisen yhten\xc3\xa4isen\xc3\xa4 Monte Capo di Serrelta id\xc3\xa4ss\xc3\xa4 Monte San Francolle l\xc3\xa4nness\xc3\xa4. Kolme poikittaista vuorensel\xc3\xa4nnett\xc3\xa4 yhdist\xc3\xa4v\xc3\xa4t harjanteet toisiinsa ja jakavat niiden v\xc3\xa4lisen syv\xc3\xa4nteen nelj\xc3\xa4\xc3\xa4n erilliseen osaan, joista Campo Imperatore on tunnetuin._NEWLINE_Gran Sasson kivilajit ovat muodostuneet sedimenteist\xc3\xa4, joita kertyi merenpohjaan kahdensadan miljoonan vuoden ajan mesotsooisella ja kenotsooisella maailmankaudella. Vuoriryhm\xc3\xa4n etel\xc3\xa4puolella sijaitsi tuolloin matala mannerjalustavy\xc3\xb6hyke, jonne vajonneista merilevist\xc3\xa4 ja kalkkikuorisista eli\xc3\xb6ist\xc3\xa4 on syntynyt karbonaattipitoisia kivilajeja. Vuoriryhm\xc3\xa4n pohjoispuolella sijaitsi puolestaan syv\xc3\xa4nmeren alue, jonne kerrostuneesta hienojakoisesta lietteest\xc3\xa4 on syntynyt hiekkakive\xc3\xa4 ja merkeli\xc3\xa4. Gran Sasso itsess\xc3\xa4\xc3\xa4n oli jyrkk\xc3\xa4\xc3\xa4 mannerrinnett\xc3\xa4, mink\xc3\xa4 vuoksi kivilajien kirjo on siell\xc3\xa4 ymp\xc3\xa4rist\xc3\xb6\xc3\xa4 suurempi sek\xc3\xa4 m\xc3\xa4\xc3\xa4r\xc3\xa4lt\xc3\xa4\xc3\xa4n ett\xc3\xa4 ajallisesti: kallioper\xc3\xa4ss\xc3\xa4 on kerroksittain muun muassa dolomiittia, kalkkikive\xc3\xa4 ja merkeli\xc3\xa4._NEWLINE_Apenniinit ja Gran Sasso kohosivat alppilaisessa poimutuksessa mioseenikauden lopussa, noin 6 miljoonaa vuotta sitten. Poimutuksen alkuvaiheessa syntyiv\xc3\xa4t vuoriryhm\xc3\xa4n pohjois- ja etel\xc3\xa4harjanne sek\xc3\xa4 pohjoisharjannetta leikkaavat poikittaiset siirrokset. T\xc3\xa4t\xc3\xa4 seurasi tasaantumisvaihe, jonka aikana muodostuivat vuorenharjanteiden jyrk\xc3\xa4t etel\xc3\xa4rinteet ja niiden v\xc3\xa4linen syv\xc3\xa4nne sek\xc3\xa4 Gran Sasson etel\xc3\xa4puoliset laaksot. Viimeisimpien 600\xc2\xa0000 vuoden aikana j\xc3\xa4\xc3\xa4tik\xc3\xb6t, karstiutuminen ja muut luonnonvoimat ovat muokanneet pinnanmuodot nykyiselleen.\n_START_SECTION_\nIlmasto ja kasvillisuus\n_START_PARAGRAPH_\nGran Sasson ilmasto-olot vaihtelevat alarinteiden v\xc3\xa4limerenilmastosta huippujen vuoristoilmastoon, jolle ovat ominaista kylm\xc3\xa4t ja runsaslumiset talvet ja viile\xc3\xa4t kes\xc3\xa4t. Ilmastollisia eroja esiintyy my\xc3\xb6s pohjois-etel\xc3\xa4suunnassa: pohjoisrinteet saavat runsaasti sadetta Adrianmerelt\xc3\xa4, kun taas etel\xc3\xa4rinteill\xc3\xa4 vallitsee kuivempi ja mantereisempi ilmasto. Vuoriston kaikissa osissa tammikuu on vuoden kylmin kuukausi ja hein\xc3\xa4\xe2\x80\x93elokuu vuoden l\xc3\xa4mpimint\xc3\xa4 aikaa. Tuuli voi olla hyvin voimakasta ja sit\xc3\xa4 esiintyy keskim\xc3\xa4\xc3\xa4rin 230\xc2\xa0p\xc3\xa4iv\xc3\xa4n\xc3\xa4 vuodessa. Yleens\xc3\xa4 tuuli puhaltaa lounaasta mutta voi k\xc3\xa4\xc3\xa4nty\xc3\xa4 talvella koilliseen._NEWLINE_L\xc3\xa4mp\xc3\xb6tilainversio on yleinen s\xc3\xa4\xc3\xa4ilmi\xc3\xb6 korkealla sijaitsevissa painanteissa ja yl\xc3\xa4tasangoilla, miss\xc3\xa4 l\xc3\xa4mp\xc3\xb6tila voi laskea talvella jopa \xe2\x88\x9225\xc2\xa0celsiusasteeseen. Yli 2\xc2\xa0000\xc2\xa0metrin korkeudessa on pysyv\xc3\xa4 lumipeite marraskuusta toukokuun alkuun saakka. Alkukev\xc3\xa4\xc3\xa4st\xc3\xa4 lumen syvyys voi olla l\xc3\xa4hes kymmenen metri\xc3\xa4 Calderonej\xc3\xa4\xc3\xa4tik\xc3\xb6ll\xc3\xa4 ja Conca dell\xe2\x80\x99Oron syv\xc3\xa4nteess\xc3\xa4. Lumivy\xc3\xb6ryjen ja jyrkkien rinteiden vuoksi Gran Sassolla on Apenniinien matalimmalla sijaitsevat pysyv\xc3\xa4n lumen alueet: esimerkiksi Monte Camician pohjoisrinteell\xc3\xa4 sijaitseva Fonto della Salsan lumikentt\xc3\xa4 on vain 1\xc2\xa0100\xc2\xa0metrin korkeudessa._NEWLINE_Gran Sasson kasvistoon kuuluu monien kotoper\xc3\xa4isten lajien lis\xc3\xa4ksi Alpeilla ja Balkanin niemimaalla tavattavia lajeja.  Suurta osaa pohjoisrinteist\xc3\xa4 peitt\xc3\xa4v\xc3\xa4t 1\xc2\xa0000\xe2\x80\x931\xc2\xa0800\xc2\xa0metrin korkeudessa laajat py\xc3\xb6kkimets\xc3\xa4t, joille Adrianmerelt\xc3\xa4 puhaltavat tuulet luovat ihanteelliset kasvuolot. Etel\xc3\xa4rinteill\xc3\xa4 py\xc3\xb6kkimetsi\xc3\xa4 on selv\xc3\xa4sti v\xc3\xa4hemm\xc3\xa4n, sill\xc3\xa4 maaper\xc3\xa4 on runsaskalkkisempaa ja ilmasto kuivempi ja mantereisempi kuin pohjoisempana. Py\xc3\xb6kkien lis\xc3\xa4ksi siell\xc3\xa4 kasvaa monia Balkanille tyypillisi\xc3\xa4 puulajeja, esimerkiksi euroopanhumalapy\xc3\xb6kki\xc3\xa4, nukkatammea ja turkintammea. Etel\xc3\xa4rinteiden yl\xc3\xa4osissa yli 1\xc2\xa0700\xc2\xa0metrin korkeudessa on laajoja alpiinisia niittyj\xc3\xa4, jotka ovat syntyneet, kun metsi\xc3\xa4 on aikojen saatossa raivattu laidunmaiksi. Ymp\xc3\xa4rist\xc3\xb6tietoisuuden lis\xc3\xa4\xc3\xa4nnytty\xc3\xa4 niityille on ryhdytty istuttamaan euroopanlehtikuusta, mustam\xc3\xa4nty\xc3\xa4, euroopankuusta ja muita alkuper\xc3\xa4isi\xc3\xa4 havupuita. Korkeissa vuoristolaaksoissa, kuten Campo Pericolissa ja Valle del Venacquarossa, kasvaa alppiolojen vuoksi vain ruohovartisia kasveja, joista monet ovat kotoper\xc3\xa4isi\xc3\xa4.\n_START_SECTION_\nEl\xc3\xa4imist\xc3\xb6\n_START_PARAGRAPH_\nVaikka el\xc3\xa4inlajien kokonaism\xc3\xa4\xc3\xa4r\xc3\xa4 Gran Sassolla on suuri, kunkin lajin yksil\xc3\xb6m\xc3\xa4\xc3\xa4r\xc3\xa4t ovat melko alhaiset. Monet lajeista ehdittiin mets\xc3\xa4st\xc3\xa4\xc3\xa4 l\xc3\xa4hes sukupuuttoon ennen kuin tilanteeseen puututtiin erityisill\xc3\xa4 suojelutoimilla. Vuonna 1991 vuorelle perustettiin Parco Nazionale del Gran Sasso e Monti della Lagan kansallispuisto, jonne on onnistuneesti siirtoistutettu apenniiniengemssi\xc3\xa4 ja saksanhirve\xc3\xa4. Suojelualueelta ovat l\xc3\xb6yt\xc3\xa4neet turvapaikan my\xc3\xb6s italiansusi ja apenniinienruskeakarhu, jotka kehittyiv\xc3\xa4t omiksi alalajeikseen viime j\xc3\xa4\xc3\xa4kauden j\xc3\xa4lkeen j\xc3\xa4\xc3\xa4ty\xc3\xa4\xc3\xa4n eristyksiin Apenniineille. Seudulle tyypillisi\xc3\xa4 matelijoita ovat kotoper\xc3\xa4inen salamanteri Salamandra terdigitata ja vuoristoniityill\xc3\xa4 viihtyv\xc3\xa4 kentt\xc3\xa4kyy. Yleisi\xc3\xa4 lintulajeja ovat esimerkiksi maakotka, muuttohaukka ja alppivaris.\n_START_SECTION_\nGran Sasso ja ihminen\n_START_PARAGRAPH_\nAntiikin roomalaisille Gran Sasso oli maailman napavuori, Fiscellus mons. Keskiaikaan menness\xc3\xa4\xc3\xa4n sen nimeksi oli vakiintunut Monte Corno. Renessanssikirjailija Francesco Zucchi De Montereale k\xc3\xa4ytti kirjoittamassaan runossa vuoresta ensimm\xc3\xa4isen\xc3\xa4 nimityst\xc3\xa4 Gran Sasso. Karttoihin nimi kuitenkin ilmestyi vasta 1700-luvun lopulla, mink\xc3\xa4 j\xc3\xa4lkeen sen k\xc3\xa4ytt\xc3\xb6 v\xc3\xa4hitellen yleistyi._NEWLINE_Corno Granden valloitti todistetusti ensimm\xc3\xa4isen\xc3\xa4 19.\xc2\xa0elokuuta 1573 kapteeni Francesco De Marchi yhdess\xc3\xa4 paikallisten gemssinmets\xc3\xa4st\xc3\xa4jien kanssa. De Marchi oli jo 70-vuotias kiivetess\xc3\xa4\xc3\xa4n vuorelle ja kirjoitti kokemuksistaan matkakuvauksen, jossa kuvasi seikkaper\xc3\xa4isesti paitsi itse kiipe\xc3\xa4mist\xc3\xa4 my\xc3\xb6s vuorten yli k\xc3\xa4yty\xc3\xa4 kauppaa. Vuorikiipeily sai suosiota Gran Sassolla kuitenkin vasta paljon my\xc3\xb6hemmin, kun ensimm\xc3\xa4iset ammattimaiset vuorikiipeilij\xc3\xa4t alkoivat valloittaa sen huippuja 1870-luvulta l\xc3\xa4htien._NEWLINE_Nyky\xc3\xa4\xc3\xa4n Gran Sasso on er\xc3\xa4s suosituimpia vuorikiipeilykohteita maailmassa. Huipuille vie vaikeustasoltaan ja maisemiltaan hyvin erilaisia kiipeilyreittej\xc3\xa4. Merkitt\xc3\xa4vimpi\xc3\xa4 vuorikiipeilyn keskuksia on Pietracamelan kyl\xc3\xa4 Corno Granden pohjoispuolella, noin kilometrin korkeudessa. Sen yl\xc3\xa4puolella sijaitsee Prati di Tivon laaja yl\xc3\xa4tasanko, jonne on rakennettu vuoristohotelleja, parantoloita sek\xc3\xa4 tuoli- ja hiihtohissej\xc3\xa4. Gran Sasson etel\xc3\xa4puolella matkailu keskittyy Campo Imperatoren yl\xc3\xa4tasangolle, jossa sijaitsee my\xc3\xb6s Abruzzon alueen korkein hiihtokeskus, vuoristokasvillisuuteen erikoistunut kasvitieteellinen puutarha sek\xc3\xa4 observatorio. Syv\xc3\xa4lle Gran Sasson alle on louhittu Instituto Nazionale di Fisica Nuclearen laboratorio, er\xc3\xa4s maailman suurimmista maanalaisista tutkimuskeskuksista.'